Camilla Hersom (RV), 2013-06-03:
Tak, fordi det kunne lade sig gøre at ændre på rækkefølgen i ordførertalerne.
Det er et væsentligt lovforslag, vi behandler i dag.
Det skyldes ikke alene, at sundhed er et afgørende velfærdsområde, men også, at den reaktion, der kommer på lovforslaget, vil have betydning for fremtiden for almen praksis.
Baggrunden for, at regeringen fremsætter lovforslaget, er de kuldsejlede forhandlinger mellem de praktiserende lægers organisation, PLO, og Danske Regioner.
Det stod klart, at parterne ikke kunne nå hinanden, og regionerne endte da også med at opsige den gældende aftale.
Men på så væsentligt et område som den basale sundhedsdækning kan regeringen ikke tage nogen chancer.
Borgerne skal kunne få lægehjælp, og derfor er der dette lovforslag.
Lovforslaget sikrer lægedækning i hele landet, og lovforslaget etablerer rammer, der kan give større ensartethed og kvalitet i behandlingen af en række folkesygdomme.
Det bliver klart, at praktiserende læger skal følge nationale retningslinjer og pakkeforløb, idet der fortsat vil være den fornødne respekt for det lægefaglige skøn i det konkrete tilfælde.
Regionerne har som bekendt ansvaret for at sikre lægehjælp over hele landet.
Lovforslaget skaber en balance ved at give regionerne mulighed for at etablere nye praksis de steder, hvor der i dag ingen er, men samtidig beskytte de allerede etablerede lægers investering, da ingen praksis vil blive opkøbt mod lægens vilje, ligesom det ikke vil være muligt at ekspropriere praksis.
Endelig forlænger lovforslaget den eksisterende økonomiske aftale med 1 år, så parterne har en fornyet mulighed for at nå til enighed.
Lovforslaget træder ikke som helhed i kraft, før en aftale er indgået, idet dette dog skal ske senest den 1. september 2014.
Ellers vil vi have en ny situation.
Lovforslaget er efterfølgende blevet justeret på en række punkter.
Det reviderede lovforslag er endvidere præciseret på en række områder, hvor særlig PLO har rejst bekymringer.
Det fremgår således klart, at data, der fremover skal udveksles mellem almen praksis og regionerne, ikke vil kunne spores tilbage til den enkelte patient.
Det bliver som allerede nævnt klargjort, på hvilke vilkår eksisterende praksis kan købes og ny praksis etableres.
I Radikale Venstre mener vi, det er et godt lovforslag.
Jeg håber derfor også, at de justeringer og præciseringer, der er foretaget, kan imødekomme de bekymringer, der er blevet rejst fra de praktiserende lægers side.
Jeg vil synes, det er en ulykke, hvis det ikke er muligt at nå til en aftale om økonomien inden for de 15 måneder, der er til rådighed, ligesom jeg synes, det er meget svært at vurdere de langsigtede konsekvenser, hvis lægerne over en bred kam vælger at deponere deres ydernumre.
Radikale Venstre mener, at de praktiserende læger er det helt centrale omdrejningspunkt i det danske sundhedsvæsen.
Det gælder ikke bare nu, men også fremover, hvor der bliver behov for et stærkere bindeled mellem den kommunale forebyggende indsats og den behandlende regionale indsats.
Det er familielægen, der kender patienterne og deres familier bedst, og som bedst kan bedømme, hvilke videre skridt der er behov for.
Den nærhed skal vi bevare.
Vi har i Danmark et forholdsvis billigt og velfungerende primært sundhedssystem, hvor der er fri og lige adgang for borgerne, og det skal vi værne om.
Men almen praksis må også forny sig i takt med resten af sundhedssystemet, og det formål er lovforslaget med til at løfte.